Det danske sommervejr er ikke kun godt ved turister og folk, der har feriefri. Den varme sommer giver nemlig ekstra travlhed ved Nordjyllands små, lokale købmænd, der byder naturens hjælpende hånd hjertelig velkommen. - Det har været en rigtig dejlig måned, specielt her, hvor det har været rigtig dejligt vejr. Vi kan se på tallene, at vi har ca. 8-10 procent flere kunder inde, end samme periode sidste år, siger brugsuddeler i Lokal Brugsen i Vebbestrup, Heidi Schwartz. Landets små købmænd kæmper en hård kamp for at få det til at køre rundt, og derfor er de flere kunder naturligvis kærkomne. - Det betyder alt. Altså, det er jo med til at sikre vores overlevelse resten af året, siger hun. Hos ismejeriet Vebbestrup Flødemejeri giver solens stråler også ekstra brede smil. På landsplan er issalget for juli nemlig steget med 150 procent i forhold til samme måned sidste år. - Når solen skinner, så er det som en magnet her i Vebbestrup. Så er byen fyldt med biler, og butikken er fyldt med kunder. Der er nemt arbejde til fire personer herinde sådan en eftermiddag, så det er skønt. Det er rigtig godt, siger Mona Christensen fra Vebbestrup Flødemejeri. Desværre for de lokale købmænd ser det gode sommervejr ud til hen over weekenden at blive erstattet af sommerregn.

Referat:
Lokale købmandsforretninger begejstrede over sommervejr.